Soektog na vermiste AirAsia-vliegtuig hervatArgieffoto ter illustrasie Die soektog na AirAsia Indonesia se Vlug QZ8501 wat Sondag tussen Surabaya en Singapoer verdwyn het, het Maandagoggend om 06:00 (GMT+7) hervat. Die lugredery het bevestiging ontvang van die Nasionale Soek- en Reddingsagentskap van die Republiek van Indonesië (Basarnas) dat ŉ internasionale soek- en reddingspoging van Indonesië, Singapoer en Maleisië van stapel gestuur is. Die lugredery het in ŉ verklaring dit weereens benadruk dat hy alle pogings ondersteun en sy volle samewerking bied. AirAsia het intussen ŉ korreksie gepubliseer oor die nasionaliteit van die passasiers en bemanning aan boord QZ8501. Een van die passasiers is van die Verenigde Koninkryk, een van Singapoer, een van Maleisië, drie van Suid-Korea, en 149 van Indonesië. Een van die bemanningslede is van Frankryk en ses van Indonesië. Die vliegtuig, ŉ Airbus A320-200 met registrasienommer PK-AXC het verdwyn nadat die kaptein, met 20 537 vlugure ervaring, versoek het om die vlugroete aan te pas weens slegte weersomstandighede. Lees alle berigte oor Vlug QZ8501 op Maroela Media.